కొల్లేటి సరస్సు
ఆంధ్ర ప్రదేశ్ రాష్ట్రంలోని కృష్ణా, పశ్చిమ గోదావరి జిల్లాలలో వ్యాపించి ఉన్న సహజ సిద్ధమైన మంచి నీటి సరస్సు - కొల్లేరు. లక్షకుపైగా ఎకరాల్లో వ్యాపించి ఉన్న ఈ సరస్సు, ప్రకృతి అందాలకు, అరుదైన వలస పక్షులకు ఆలవాలం. సరస్సు మధ్యలో ఎన్నో లంకలున్నాయి. ఎన్నో రకాల చేపలకు కొల్లేరు నిలయం. ఇక్కడకు వలసవచ్చే పక్షులలో ముఖ్యమైనవి - పరజ, పురాజము, నులుగు పిట్ట. సైబీరియా నుండి సైతం ఇక్కడకు పక్షులు వలసవస్తూ ఉంటాయి. గోదావరి, కృష్ణా నదుల డెల్టా ప్రాంతంలో సహజసిద్ధమైన లోతట్టు ప్రాంతంలో ఈ సరస్సు ఏర్పడింది. ఈ సరస్సుకు బుడమేరు, తమ్మిలేరు, రామిలేరు, గుండేరు నుండే కాక డెల్టా ప్రాంతం నుండి వచ్చే అనేక కాలుకలు నీటిని చేరుస్తున్నాయి. కోల్లేరు నుండి నీరు ఉప్పుటేరు అనే 62 కిలోమీటర్ల పొడవున్న ఒకే ఒక వాగు ద్వారా బయటికి వెలుతుంది. సరస్సుకు ఆగ్నేయాన ఉన్న ఈ వాగు ద్వారా నీరు బంగాళాఖాతం చేరుతుంది. కొల్లేటి సరస్సు 250 నుండి 340 చదరపు కిలోమీటర్ల మేర విస్తరించి ఉంది. సరాసరి లోతు 0.5 నుండి 2 మీటర్ల దాకా ఉంది.
సుపీరియర్ సరస్సు
సుపీరియర్ సరస్సు (Lake Superior - లేక్ సుపీరియర్) అనేది ఉత్తర అమెరికాలోని మహా సరస్సులలో అతిపెద్దది. ఈ సరస్సు కెనడా మరియు అమెరికా సంయుక్త రాష్ట్రాల మధ్య సరిహద్దులందు ఉంది. ఈ సరస్సుకు కెనడాకి చెందిన అంటారియో ఉత్తరమున, అమెరికా సంయుక్త రాష్ట్రాలకు చెందిన మిన్నసోటా పశ్చిమమున, మరియు విస్కాన్సిన్ మరియు మిచిగాన్‌లు దక్షిణమున ఉన్నాయి. ఇది ఉపరితల వైశాల్యం ప్రకారం ప్రపంచంలోనే అతిపెద్ద మంచినీటి సరస్సు. ఇది పరిమాణం విషయంలో ప్రపంచంలో మూడో అతిపెద్ద మంచినీటి సరస్సు మరియు ఉత్తర అమెరికాలో పరిమాణంలో అతిపెద్దది.